ועדת החינוך, התרבות והספורט, כנסת 17, פרוטוקול מספר 382, 2008-03-03 09:30

מיכאל מלכיאור: בוקר טוב לכולם, אני מתכבד לפתוח את הוועדה.

מיכאל מלכיאור: בישיבה הראשונה היום יש לנו הצעות לדיון מהיר, הצעה לסדר של חברי הכנסת אבשלום וילן וחברת הכנסת רונית תירוש.

אבשלום וילן: אני חושב שהמצב שנקרא מאבקי היוקרה בקרב הספורט הישראלי נמשך ואני חוזר על זה כל פעם ואני אמשיך לחזור על זה כל שיצטרך.

אבשלום וילן: יש פה ניסיונות של הפוליטיקה לשלוט במינויים על חשבון הספורט הישראלי, על חשבון הספורטאים וכל מה שבניהם.

אבשלום וילן: לפני חודש נערכו בועדת הכספים של הכנסת שני דיונים כדי לקבוע את אישור תקציב המועצה להסדר ההימורים בספורט שעוקב כמעט שנה בידי המשרד התרבות המדע והספורט, למרות שהיו החלטות מאוד ברורות של ועדת הכספים שאני הובלתי בזמנו, שאם התקציב לא יוגש לפני השנה, לא נאשר יותר.

אבשלום וילן: הם הסבירו, והכול הריח כמאבקי כוח.

אבשלום וילן: לא יכול להיות מצב שיש בו מאבקי כוח בין השרים, קודם כל זה לא מביא לאישור התקציב בזמן, וצריך למנות יושב ראש.

אבשלום וילן: לצערי מה שקורה שכרגע אין מנכ"ל, אין יושב ראש, ושר התרבות, המדע והספורט רוצה להביא מועמד משלו.

אבשלום וילן: שר האוצר צריך להגיע איתו להסכמה בינו ובין השרים, ואז כמובן אין בחירה ומה שיקרה זה שמערכת התמיכה בספורט הישראלי תהיה משותקת בגלל ויכוח על עמדות כוח ועמדות שליטה.

אבשלום וילן: אני מגיע למסקנה שצריך להוציא את כל הנושא הזה מידי השרים, וצריך לקבוע נציב ציבור.

מיכאל מלכיאור: אגב, זו מסקנה שמגיעים אליה כמעט בכל ישיבה פה, אולי צריך להוציא מספר דברים מידי השרים.

אבשלום וילן: אבל אני חושב שזה פשוט.

אבשלום וילן: זה מזכיר מדינת עולם שלישי.

אבשלום וילן: אני מקורב לספורט עשרות שנים, אני יכול לתת דוגמה אפילו על איך שזה מתנהל פה, כאילו ששום דבר לא השתנה.

אבשלום וילן: לפני כשלושים שנה, אבי המנוח היה נשיא ההתאחדות לכדורגל, ובאותו הזמן היה סכסוך בין מכבי והפועל, הוא היה איש הפועל אבל הוא פסק שמכבי צודקים.

אבשלום וילן: באותו הרגע יו"ר הפועל הודיע לו שמינויו נגמר, הוא אמר, אין לי שום בעיה, אני לא חי מזה, עשיתי את זה בהתנדבות.

אבשלום וילן: השיטה הזאת שלא מעניין אותה בסופו של דבר מה קורה בספורט, מה הולך עם הספורטאים, איך מתקדמים, אלא עסוקים במאבקי כוח, מוכרחה לעבור מהעולם.

אבשלום וילן: זאת אומרת, יש ליושב ראש, למועצה להסדרי הימורים בספורט, יש פה שני דברים שהם מאוד לא בסדר, הוא גם בסדר והוא גם איש מכבי, סיבה טובה להחליף אותו.

אבשלום וילן: למה צריך להודיע למישהו מההסתדרות, ואני בא מההסתדרות, איזה מין דברים אלה.

אבשלום וילן: איך יכול להיות שלא ממשיכים כהונה, או לא בוחרים יושב ראש, לא ממנים שם נציגים לדירקטוריון של המועצה להימורים בספורט, את התקציב מביאים לכנסת באיחור של שנה.

מיכאל מלכיאור: אולי בכוונה?

אבשלום וילן: בינתיים מחלקים מיליונים של שקלים בלי בקרה ציבורית מסודרת, והכול כתוצאה של מאבקי כוח.

מיכאל מלכיאור: עד לא מזמן, עד הראשון לינואר היה יושב ראש או לא היה?

אבשלום וילן: עד הראשון במרס היה יושב ראש.

מיכאל מלכיאור: אז למה היושב ראש לא הביא את התקציב?

אבשלום וילן: הם היו מוכנים.

אבשלום וילן: המועצה להסדר הימורים בספורט הכינה את התקציב בזמן, אבל כדי שהתקציב יגיע לאישור ועדת כספים צריכים לחתום עליו שר התרבות, המדע והספורט ושר האוצר.

אבשלום וילן: עכשיו, שר האוצר אמר, שברגע שהתקציב אצלו, הוא חותם אוטומטית, המשרד עיכב אותו קרוב לשנה.

אבשלום וילן: זה אינו דבר חדש, זה כל פעם ככה.

אבשלום וילן: פעם היה מקרה שהיה צריך לבחור יושב ראש למועצה להסדר ההימורים בספורט הקודם.

אבשלום וילן: שר המדע התרבות והספורט היה מתן וילנאי ושר האוצר היה סילבן שלום.

אבשלום וילן: סילבן שלום לא הסכים במשך שנה לחתום מכיוון שאולי יום טוב סמיה הוא חבר מהצבא של מתן וילנאי.

אבשלום וילן: זה הגיע לרמה של דברים שאתה לא מבין באיזה תרבות פוליטית זה מתנהל.

אבשלום וילן: ואני חושב שהוועדה הזאת צריכה לשים לזה סוף ויש לנו את כל הכלים לעשות את זה.

מיכאל מלכיאור: מנכ"ל המשרד דוקטור יואב רוזן, היתכן?

יואב רוזן: כן, אני לא מבקש מכבודך לא להגיב להשמצות פוליטיות כאלה או אחרות אלא רק לעובדות.

אבשלום וילן: לא הייתה פה שום השמצה, היה פה לצערי תיאור עובדתי.

יואב רוזן: יש לי עובדות אחרות.

יואב רוזן: בתקציב 2007, ידוע שהשר הנוכחי נכנס למשרד במחצית השנה והוא לא עיכב ולא שום דבר.

יואב רוזן: היו לנו הערות מהותיות כמו שיש לנו ב- 2008.

יואב רוזן: ובשנת 2008 אנחנו כבר יודעים, לא צריכים ללמוד ועדיין יש לנו הערות להצעת התקציב, למרות שהתחייבנו בועדת הכספים להגיש את התקציב, לא נגיש אותו עד שלא נקבל הסברים על ההערות המהותיות והעקרוניות שיש לנו לגבי התקציב.

אבשלום וילן: אתה מפר החלטה של ועדת הכספים של הכנסת.

אבשלום וילן: , תעשו את כל הבירורים, אנחנו לא ניתן שגוף מפקח כמו ועדת כספים יעשו מאיתנו צחוק, עם כל הכבוד למשרד, אנחנו מפקחים עליכם ולא להפך אדוני המנכ"ל, למען סדרי שלטון.

יואב רוזן: לא נביא לידי כך שהשר יחתום כחותמת גומי על איזה שהיא הצעה שלא נראית לו.

אבשלום וילן: התקציב נקבע, הקריטריונים נקבעים בידי ועדה ציבורית, לא בידי השר.

אבשלום וילן: הוועדה הציבורית היא זאת שמחליטה כמה הולך לענף וכל זה, וברגע שמתחילות עסקאות פוליטיות זאת התוצאה.

אבשלום וילן: הוא מנסה להשפיע לכיוון אותם גופים שהוא חפץ בייקרם, וזאת הבעיה.

אבשלום וילן: לא ועדה מקצועית בלתי תלויה, אלא מנגנון פוליטי, תמיד השחטה, זו בדיוק הבעיה.

יואב רוזן: ועדת שפניץ תדון בישיבתה הקרובה בשלושת המינויים האחרונים כך שאין יותר מקומות פנויים במליאת המועצה.

יואב רוזן: לגבי כהונתו של היושב ראש, עד כמה שכולם ידעו, כולל אנחנו, תאריך סיום כהונתו של היושב ראש היוצא, היה ידוע כ-15.3.08.

יואב רוזן: לאור זאת התכוונו גם שרי האוצר וגם שר המדע, התרבות והספורט לחתום על הכתבה של המינוי של יושב ראש המועצה החדש לקראת ה- חמישה עשר לחודש, שזהו מועד הסיום של היושב ראש היוצא.

יואב רוזן: לפני מספר ימים הועבר אלינו מידע, בהתחלה הוא היה חסוי, אחר כך הוא היה יותר גלוי, שמועד הסיום זה בעצם לא חמישה עשר למרס, אלא ראשון למרס.

יואב רוזן: הלכנו לראשות החברות הממשלתיות ולועדת שפניץ, וגילינו שיש שני תאריכים סותרים, אחד שאומר הראשון ואחד שאומר ה- חמישה עשר.

מיכאל מלכיאור: אדם גמר את הקדנציה או התפטר?

יואב רוזן: לא, סיום קדנציה, כתב המינוי הוא לשלוש שנים.

מיכאל מלכיאור: אז מה זאת אומרת לבדוק אם זה בראשון או בחמישה עשר?

יואב רוזן: על כתב המינוי היו כתובים שני תאריכים.

יואב רוזן: זאת הייתה סוגיה משפטית, פנינו ליועצים המשפטיים, להפתעתנו הלא רבה היועצים המשפטיים היו חלוקים.

יואב רוזן: לקח כמה ימים עד שהם נתנו לנו תשובה סופית, והתשובה הסופית הייתה שהם הלכו לחומרה והחליטו כדי שלא יהיה יושב ראש שמכהן אבל אין לו סמכות.

יואב רוזן: הם החליטו ופסקו שמועד הסיום הוא בראשון למרס, ולכן השרים לא היו מוכנים עם כתב המינוי של היושב ראש החדש.

יואב רוזן: אנחנו עושים את כל המאמצים שזה ייגמר היום או מחר, ובתוך שבעה, שמונה ימים לכל המאוחר יהיה יושב ראש למועצה.

מיכאל מלכיאור: כבר הרבה זמן אנחנו מנסים לקדם דברים מול היושב ראש, וזה היה כבר לקראת סוף הקדנציה.

מיכאל מלכיאור: אז העסק לא עבד, והיה צריך כנראה לעשות את הצעדים האלה לפני כן.

מיכאל מלכיאור: אתה אומר שלשר יש הערות לגבי התקציב, מה זאת אומרת הערות?

יואב רוזן: כתבנו מספר הערות מהותיות.

יואב רוזן: קיבלנו תשובה של היושב ראש היוצא, ואנחנו צריכים להמשיך לדון על התשובות ולהגיע לועדת הכספים תוך שבועיים ולסיים את כל הבירורים.

אבשלום וילן: אנחנו עכשיו בחודש מרס 2008, עובדים ללא תקציב שמאושר פורמאלית.

אבשלום וילן: הקריטריונים לחלוקה זה ועדה מקצועית.

אבשלום וילן: הוא צריך להגיש את ההשגות, אבל בינתיים על מנת שהדברים יהיו מסודרים, הוא היה צריך לעשות את זה עוד לפני זה.

אבשלום וילן: הוא קיבל את התקציב באוקטובר.

אבשלום וילן: מי הפריע לו מאוקטובר, דצמבר לבדוק את התקציב ולהעביר לועדת הכספים כמו כל גוף אחר?

אבשלום וילן: זאת ממש שערוריה רק בספורט מותר.

יואב רוזן: הוא הונח בדצמבר.

אבשלום וילן: מה הונח בדצמבר?

יואב רוזן: התקציב של 2008.

אבשלום וילן: אז לא היו לכם בירורים בדצמבר חוץ מזה שהתקציב מוכן כבר מאוקטובר.

אבשלום וילן: אין שום בעיה, אז אין לך חודש חודשיים לבדוק ואחרי זה להעביר לועדה?

אבשלום וילן: אני יודע שאתם רוצים לחלק את הכספים, אחרת זה בניגוד לועדה המקצועית.

אבשלום וילן: תגידו את האמת, בהתערבות פוליטית בכספי ספורט זה מושחת, זה קורה במדינה שלישית, לא רק במדינה מתוקנת.

אבשלום וילן: תראה לי במדינות אירופה פוליטיקאים שמתערבים בתקציבים בצורה כזאת.

מיכאל מלכיאור: אתה רוצה להגיב על זה?

יואב רוזן: לא.

מיכאל מלכיאור: מה שאתה אומר זה שבתוך שבוע ימים יהיה יושב ראש למועצה להסדר ההימורים.

שי שני: אני יושב פה בכובע של חבר מליאת המועצה, וכובע נוסף שלי הוא שאני מנכ"ל הפועל.

שי שני: בעניין המועצה, אין פה ובוודאי לא בשנת 2008 ובעשור האחרון בכלל מחלוקת בין הפועל ומכבי בכל מה שקשור למועצה כי כולנו רואים בעין אחת.

שי שני: כל הספורט רואה בעין אחת את החשיבות בקיום המועצה.

שי שני: מעבר למה שחבר הכנסת וילן אמר, אני חושב שחשוב שהוועדה תדע את המשמעות שאין יושב ראש למועצה.

שי שני: מבחינה חוקית, מליאת המועצה יכולה לקבל החלטות רק כשיש יושב ראש או סגן.

שי שני: כרגע כשאין יושב ראש וגם אין סגן, אז אי אפשר לקבל שום החלטה במליאת המועצה.

שי שני: הדבר השני הוא, שהמועצה נמצאת בתקופה שכבר למעלה משישה חודשים אין מנכ"ל.

שי שני: יושב ראש היוצא מילא את שני התפקידים בצורה דיי טובה, והמועצה נמצאת בשלב של עלייה מתמדת, הן מבחינת הפעילות שלה הכספית, העזרה לספורט, הן מבחינת הפרוייקטים של בניית מתקנים וקידום ספורט נשים ובכל מיני פרוייקטים שהיא לקחה על עצמה במסגרת הפעילות השוטפת.

שי שני: המצב היום הוא שלמעשה אנחנו חוששים בתחום הספורט שצינור החמצן של הספורט הישראלי שזה למעלה מארבע מאות מיליון שקלים בשנה, שעוברים לספורט הישראלי מהמועצה להסדר הימורים לספורט.

שי שני: בעקבות הלאקונה המשפטית שנוצרה פה, יכול להיסגר מחר בבוקר צינור החמצן הזה ואין לזה שום כל סיבה.

מיכאל מלכיאור: בגלל איזו לאקונה, בגלל שאין יושב ראש?

שי שני: אין יושב ראש ואין לו גם סגן.

שי שני: כתוב בחוק, יושב ראש או סגנו.

מיכאל מלכיאור: אז למה הוא לא מינה סגן?

מיכאל מלכיאור: מי צריך למנות את הסגן?

שי שני: השרים.

מיכאל מלכיאור: וגם המנכ"ל זה השרים?

שי שני: למנכ"ל יש ועדת איתור שבוחרת, שממליצה על מנכ"ל המליאה ושמאשרת את אותו מנכ"ל.

מיכאל מלכיאור: אז למה בכל התקופה הזאת לא בחרתם מנכ"ל?

שי שני: ועדת האיתור פועלת.

שי שני: נמצא פה היועץ המשפטי והוא יותר מצוי בעניין הזה של ועדת האיתור.

שי שני: ועדת האיתור עושה את עבודתה ואני מניח שנאמנה.

מיכאל מלכיאור: איך היא עושה את עבודתה נאמנה אם למעלה מחצי שנה לא היה מנכ"ל?

אבשלום וילן: המנכ"ל הקודם ממשיך לייעץ מהצד.

מיכאל מלכיאור: הכול נראה לא מסודר.

אבשלום וילן: מה שאמרתי עד עכשיו זה לא נכון?

אבשלום וילן: אני אגיד לך יותר מזה, זה גוף שמגלגל מיליארד וחצי שקלים בשנה.

אבשלום וילן: יש חשדות חמורות בשנים האחרונות לאי סדרים בסכומי עתק, וגוף הספורט הישראלי חי ממנו.

אבשלום וילן: הוא חייב לעבוד בשקיפות ובפיקוח ציבורי אחרת הם פשוט דברים בלתי נסבלים.

אבשלום וילן: ומה שאתה שומע פה זהו תיאור של מקצת מן העובדות, ללא מנכ"ל או יושב ראש, והשרים משחקים פוליטיקה.

שי שני: אפילו בדברים פשוטים כמו מורשה חתימה מול ספקים, מול הבנקים, ובפרוייקטים שאנחנו עושים עכשיו במועצה, העברות כספים, אנחנו בשנה אולימפית, וצריך להביא כספים לאיגודים, צריכים להעביר כספים לציוד להכנות אולימפיות, אין היום מי שיחתום ויאשר את ההעברות האלה.

מיכאל מלכיאור: אתה אומר היום זה מהראשון, מלפני יומיים?

שי שני: מיום שישי האחרון אין מי שיחתום.

שי שני: הייתה לנו ישיבת חירום במועצה, התרענו בפני השרים, כתבנו מכתבים, אני באופן אישי כתבתי מכתב לשרים בעניין הזה ואני לא יודע, עוד שבוע עוד שבועיים.

שי שני: אתם צריכים להבין צריכים לקבל החלטות מה יהיה פרס של הטוטו בשבוע הקרוב, יש דברים שעל פי התקנון זה צריך להתנהל ע"י נוהל מסודר שמבצע אותו.

שי שני: ברגע שלא יחליטו מה יהיו הפרסים, אין זמן של שבוע, זה גוף חי.

שי שני: וגם הנזק שיכול להיגרם הוא נזק כלכלי שיגרם בעתיד, אם שבוע אחד הטוטו לא יפעל כמו שצריך.

שי שני: אמון הציבור במפעל הזה יכול להיפגע בצורה כזאת שזה נזק פטאלי לספורט הישראלי.

שי שני: אני אומר בתור אזרח, אני לא מבין למה אי אפשר בינתיים להאריך לתקופה מוגבלת ליושב ראש הנוכחי, המכהן לאיזה שהיא תקופה, ולמצוא פתרון שהמועצה הזאת שהיא גוף של למעלה ממיליארד וחצי שקלים.

שי שני: למה ברגע אחד לסגור אותו?

שי שני: זה פשוט, אני אומר כאזרח וכאיש ספורט, זה לא יעלה על הדעת.

שי שני: לתפיסתי שום תירוץ לא יכול לתפוס פה, זאת עמדתי.

אפרים ברק: אני נמצא היום בכובע של נציג לשכת עורכי הדין, נציג ועדת משפט וספורט.

אפרים ברק: יש לי קשרים אחרים לספורט.

אפרים ברק: אני הרבה שנים עוסק כיועץ משפטי של אגודות ספורט, ארגוני ספורט, אני דיין בבית הדין העליון לספורט בלוזן, מעורב בספורט הבינלאומי, יש לי ראיה רחבה של התחום.

אפרים ברק: אני מחליף היום את צ'רלי בוזגלו, יושב ראש ועדת משפט וספורט.

אפרים ברק: ומבחינתי כאזרח וכחבר לשכת עורכי הדין ונציג הלשכה, שמעתי את המנכ"ל, שמעתי שיהיה בעוד שבוע.

אפרים ברק: לא שמעתי מהמנכ"ל למה עד היום לא היה.

אפרים ברק: אבל היום למה אין אני לא יודע ולא הסבירו לי למה.

אפרים ברק: שי שם דגש על מספר היבטים של תפקידי המועצה שמשותקים, והוא דיבר על ההכנות האולימפיות, ואני לא רוצה לדבר על ההכנות האולימפיות, אני רוצה לרדת לשטח.

אפרים ברק: המועצה מממנת פעילות ספורטיבית של אלפי, עשרות ומאות אלפי ילדים, ברמות הכי נמוכות שיש ברמות שבאמת צריך אותם.

אפרים ברק: יש נטייה להסתכל על הספורט ברמות העליונות, לספורטאים המקצוענים וכולי וכולי.

אפרים ברק: הפעילות הזאת משותקת, זה משתק את היסודות, זה משתק את הילדים שהיום אחרי הצהרים ילכו למועדונים שצריכים לקבל תקציבים דרך האיגודים או תקציבים ישירים.

אפרים ברק: אז אם עד היום לא מצאו למנות, ואני לא מבין למה.

אפרים ברק: אני כנציג לשכת עורכי הדין רואה את זה באופן חמור שיש גוף ציבורי שהוא כל כך חשוב ושליום אחד יהיה משותק.

אפרים ברק: ואם אתם כועדה יכולים בעניין הזה לעשות משהו ולעזור במשהו אנחנו נשמח.

מיכאל מלכיאור: הוועד האולימפי לא רוצה להגיב, יש לכם השלכות אצלכם בעניין?

צבי ורשביאק: אין זה סוד שמועצת ההימורים היא החמצן של הספורט, זה ברור, וכרגיל שיש פוליטיקה באמצע, המינוי של שרים, ואז יש דעות פוליטיות.

צבי ורשביאק: מאחר שהחוק הוא שהשרים הם שממנים, וגם אותם תפקידים כמו ועד אולימפי שיש לו שני נציגים, השרים צריכים לחתום על כתב המינוי ואני מפברואר לא חבר במועצת ההימורים כי לא חידשו לי את המינוי, למה לא חידשו?

צבי ורשביאק: ואין פה שיקול דעת לשרים, כי אני נציג של הוועד האולימפי ובחוק כתוב שלוועד האולימפי יש שני נציגים.

צבי ורשביאק: רק מאחר שצריך לחתום על אותו טופס, לא צריך לעבור לא ועדת שפינציק או איך שהיא נקראת.

צבי ורשביאק: בכל זאת כתב המינוי עוד לא הגיע.

מיכאל מלכיאור: הוועדה הזאת זה כדי לראות שאתה לא נוגע בדברים שאסורים.

צבי ורשביאק: אבל אני לא צריך לעבור אותה לפי החוק.

מיכאל מלכיאור: חוץ מזה אתה כבר היית חבר.

צבי ורשביאק: נכון, ובכל זאת אנחנו הודענו בינואר שאני מסיים בפברואר, עדיין לא קיבלתי כתב מינוי, וחבל שזה ככה פועל.

צבי ורשביאק: יחד עם זאת אני חושב שגם למועצה אין זכויות חתימה.

צבי ורשביאק: השרים אינם אשמים, חברי המועצה אשמים ואני בניהם.

מיכאל מלכיאור: אני מבין שיש לו עוד אחד רק לא מינו אותו.

צבי ורשביאק: לא הסגן.

צבי ורשביאק: מועצת ההימורים הם מעין בעלי זכות חתימה לחשבונות הבנקים, ובזה היא לא עסקה וזה מה שגרם לשיתוק המועצה, כי אם היה זכות חתימה אז הנזק היה הרבה פחות חמור.

מיכאל מלכיאור: הוא אומר שאין אפשרות לקבל החלטה, אני לא מבין.

צבי ורשביאק: נכון, אבל החלטה יכולה להתקבל במשך שלוש שנים, לא היו צריכים לחכות לדקה האחרונה.

צבי ורשביאק: זאת אומרת יש בנושא הפוליטי גם כן בעיות, אבל גם המועצה עצמה לא עבדה.

מיכאל מלכיאור: בינתיים, העובדה שאין יושב ראש, זה לא פוגע בהכנות לאולימפיאדה?

צבי ורשביאק: בשלב זה לא.

מיכאל מלכיאור: רק אם זה מוסיף מעבר לדיון הנוכחי.

מיכאל מלכיאור: דוקטור רוזן, אני מוכרח להגיד לך, נשמעים פה דברים חמורים, למה לא חידשו את המינוי של נציגי הוועד האולימפי?

גל דאי: אני אסביר את זה בצורה מאוד פשוטה.

גל דאי: אין לשרים שום סמכות להחליט אם הם רוצים למנות או לא רוצים למנות.

אבשלום וילן: מדוע אתם לא חותמים?

גל דאי: אני מטפל ספציפית גם בעניין של המינויים.

גל דאי: זה נעצר מבחינתנו אצל היועצת המשפטית של המשרד שבודקת דברים כאלה ואחרים מול משרד האוצר, והדברים האלו מול היועצים המשפטיים הם יודעים גם לעבוד איתם, כל הגופים, גם המועצה, גם כל הגופים שממונים במועצה ועובדים איתם בשוטף.

גל דאי: עיכוב שכזה הוא לא באחריות השרים, אני בטוח שהטענות האלה הולכות למקום אחר.

גל דאי: מבחינתנו אין לנו שום סיבה שלא למנות, להפך.

גל דאי: הטענה שאמר חבר הכנסת וילן לפני כן, שבמועצה לא מתבצעים מינויים כאלו ואחרים, אז לדעתי, היום במועצה נמצאים מספר החברים הגדול ביותר שהיה מזה מספר שנים רב מאוד ונעשו חמישה מינויים בתקופה האחרונה.

מיכאל מלכיאור: גל, אני מוכרח להגיד, אני לא הבנתי אף מילה ממה שאמרת.

מיכאל מלכיאור: למה לא מינו אותם?

גל דאי: מי שצריך להכין את כתב המינוי צריך לקבל את האישור של היועצת המשפטית של משרד הספורט.

מיכאל מלכיאור: אתה אומר שבגלל היועצת המשפטית לא מינו אותם?

גל דאי: כן.

מיכאל מלכיאור: למה היועץ המשפטי מעכב את זה?

גל דאי: הטענות שאני מקבל שצריכים לבדוק מספר דברים מול משרד האוצר.

מיכאל מלכיאור: מספר דברים כדי למנות את האנשים שלפי החוק צריכים למנות?

אבשלום וילן: כמה זמן לוקח?

אבשלום וילן: משרד האוצר לפי ועדת הכספים מאשר בתוך שבוע ימים.

אבשלום וילן: מפה הם זורקים את זה לאוצר.

אבשלום וילן: כל השנים ממנים, היועץ המשפטי מאשר את הכול.

אבשלום וילן: יש פה שיקולים פוליטיים, השר רוצה למנות אנשים משלו, וזה שימוש פסול מיסודו כאשר מדובר בספורט, זה לא מרכז מפלגה.

גל דאי: זה לא נכון.

אבשלום וילן: מה לא נכון?

אבשלום וילן: זה לא מרכז מפלגה.

גל דאי: הוא לא יכול.

אבשלום וילן: אז למה הוא לא חותם?

אבשלום וילן: הם אותם אנשים שהיו מקודם, אז גם עכשיו, מה הסיפורים האלה?

צבי ורשביאק: במינוי הקודם שלי, עד שלא הודענו שאם עד יום ראשון אין מינוי הולכים לבג"צ, ביום ראשון בתשע בבוקר הגיע המינוי.

צבי ורשביאק: אז ככה שיכול להיות שלא תהיה ברירה.

צבי ורשביאק: כשאני אחזור למשרד אנחנו נגיש בג"צ, תראו שבתוך עשרים וארבע שעות יש תיאום בין היועצת המשפטית.

מיכאל מלכיאור: אבל למה אי אפשר לשים?

מיכאל מלכיאור: אתה נמצא פה בועדה בכנסת, אתה צריך להגיד לנו פה מה הסיפור.

מיכאל מלכיאור: אני לא מכיר לא את הסיפורים, לא את האינטריגות, לא הפוליטיקות ולא שום דבר.

מיכאל מלכיאור: אני שואל אותך, מה מונע, אתה אומר שעל פי חוק זה חייב להיות, אז היועץ המשפטי הרי צריך לענות לך, אתה בא ודורש ממנו לעשות דבר על פי חוק והוא לא מוכן לעשות את זה, למה הוא לא מוכן לעשות את זה?

גל דאי: אני יכול להסביר מה שאני מבין ומה שאני יודע, מה שאני לא, אני לא יכול להסביר.

מיכאל מלכיאור: אבל אתה אמרת שיש לך הסבר למה לא מינו אותם, אני פשוט רוצה לדעת.

גל דאי: זה התשובה שאני מקבל מהיועצת המשפטית שלנו.

גל דאי: לצורך העניין יש ועדת שפניץ, ואם כמו שחבר הכנסת אומר, מבחינתנו המינוי זה סך הכול---

אבשלום וילן: מר ורשביאק קיים כנציג, אם ועדת שפניץ צריכה לאשר אתה בסך הכול מאריך את זה, מה הסיפור?

צבי ורשביאק: אני לא צריך את ועדת שפניץ.

אבשלום וילן: זה מה שאני אומר, אתה כל פעם, גם בועדת הכספים וגם פה מביא תירוצים שלא מין העניין.

אבשלום וילן: צביקה ורשביאק הוא חבר בפועל, מה הבעיה המשפטית?

אבשלום וילן: כל פעם עם התרגילים האלה, אם זה לא יגמר פה, זה יגמר בבג"צ.

אבשלום וילן: פעם אחרי פעם, זה הכול ניסיונות מכוונים, יש לו בעיה אחת, הוא לא בא מהאגודה הנכונה.

מיכאל מלכיאור: אני מתפלא שהנציגים שבאים מהמשרד לא יכולים להסביר לנו מה הבעיה.

אבשלום וילן: כל דיון זה אותו דבר, כל דיון בנושא הספורט עם המשרד זה אותו דבר.

אפרים ברק: בוא נתקשר אליו, יש עוד חצי שעה, יש זמן.

מיכאל מלכיאור: לא יודע אם יש חצי שעה או לא.

אבשלום וילן: יש לי הצעה להחלטה.

מיכאל מלכיאור: אתם יכולים להסביר למה לא מיניתם מנכ"ל במשך חצי שנה?

מיכאל מלכיאור: אמרתם שיש פה יועץ משפטי.

יאיר שילה: ועדת האיתור קבעה נוהל.

יאיר שילה: הנוהל אושר גם על ידי כל מי שצריך, אני לא ליוויתי את השלב האחרון של דיוני ועדת האיתור, היא למעשה סיימה את מלאכתה, מה שמונע עכשיו לאשר את המועמד זה חוסר היכולת לכנס מליאה.

מיכאל מלכיאור: אבל אני לא מבין, למעלה מחצי שנה לא היה מנכ"ל, עד לפני יומיים היה יושב ראש.

יאיר שילה: נכון.

מיכאל מלכיאור: אז מה מנע מכם במשך כל התקופה לעשות את העבודה שלכם?

מיכאל מלכיאור: אני פשוט המום ממה שאני שומע פה.

יאיר שילה: אני לא ערוך ומוכן לתת תשובות בדיוק על התאריכים והמועדים---

מיכאל מלכיאור: מה אתה כן ערוך ומוכן לספר?

מיכאל מלכיאור: מה זאת אומרת אתה לא ערוך בדיוק על תאריכים?

אבשלום וילן: אחד המהלכים הראויים של השר בכניסתו לתפקידו זה שהוא מצא אי סדרים חמורים בפעולות המנכ"ל הקודם והוא התפטר.

אבשלום וילן: התחילו אצלכם גם כן, הרווחתם זמן, הקמתם ועדת חיפוש, הכול טוב ויפה.

אבשלום וילן: המנכ"ל התפטר והתחיל לעבוד עוד כשלושה ארבעה חודשים ולא בער להם, רק שכחו שבראשון למרס אין גם זה וגם זה.

אבשלום וילן: היו אנשים שהתריעו לכם נא לבחור מנכ"ל בצורה מסודרת, אתם לא התנהלתם באמות מידה ציבוריות ראויות.

יאיר שילה: אני חושב שצריך להבחין בין שני דברים.

יאיר שילה: מבחינת התהליך שנעשה אני מזמין כל אחד לבוא ולהסתכל על התהליך שנעשה, אני לא ראיתי תהליך מינוי כזה מסודר בשירות המדינה ובשירות הציבורי הרבה מאוד זמן.

אבשלום וילן: איך אתה רואה את הסיום של זה?

יאיר שילה: אני אומר שוב, התהליך הסתיים.

מיכאל מלכיאור: מתי הסתיים התהליך?

יאיר שילה: התהליך הסתיים בעשרים ושישי בפברואר.

יאיר שילה: יש כבר אנשים שצריכים להביא אותם למליאה להסדר ההימורים בספורט.

מיכאל מלכיאור: ומה שחסר זה היושב ראש?

יאיר שילה: יושב ראש כדי לכנס מליאה.

מיכאל מלכיאור: זאת אומרת ברגע שיש יושב ראש אז המנכ"ל מוכן?

יאיר שילה: נכון.

מיכאל מלכיאור: אני עדיין לא מבין למה זה צריך לקחת חצי שנה.

מיכאל מלכיאור: גם כשעושים תהליכים כמו שצריך, וזה בוודאי ראוי, אז לדעתי זה נראה שגוף כל כך גדול, כל כך משמעותי, עם תקציבים כאלו, ואינו יכול לשבת חצי שנה בלי מנכ"ל.

יצחק זיו: מי צריך לסגור את הנושא של היושב ראש כעת?

מיכאל מלכיאור: השר.

יאיר שילה: שני השרים.

מיכאל מלכיאור: אוקיי, מה אתה מציע?

אבשלום וילן: אני מציע החלטה בעלת חמישה סעיפים: הוועדה רואה בחומרה רבה את מינוי היושב ראש ומנכ"ל המועצה להסדר הימורים בספורט.

אבשלום וילן: הדבר גורם לנזק ישיר לעשרות אלפי הספורטאים והקבוצות המקיימים פעילות ענפה ושללא הליך חוקי באין יו"ר לא יוכלו לקבל מימון כלשהו לארגון המשחקים.

אבשלום וילן: הוועדה פונה לשר התרבות, המדע וספורט ולשר האוצר, למנות מיידית יושב ראש למועצה.

אבשלום וילן: הוועדה דורשת משרד התרבות, המדע והספורט, להעביר מיידית את התקציב המועצה לאישור ועדת הכספים של הכנסת.

אבשלום וילן: במידה והתוהו ובוהו יימשך, ועדת החינוך תנקוט בכל האמצעים אשר ברשותה כדי להציל את הספורט הישראלי מקריסה ותכריח את המשרדים הרלוונטיים לפעול באמות מידה ציבוריות ראויות.

יצחק זיו: מה עם הנציגים?

אבשלום וילן: אפשר להכניס גם את הבחירה של הנציגים למליאת המועצה.

אבשלום וילן: הוא טען שבתוך יומיים זה נגמר.

אבשלום וילן: אני חושב שאם זה יונח מחר על שולחנה של הכנסת ויתחיל להיווצר פה לחץ ציבורי, אולי סוף סוף הדברים יזוזו.

מיכאל מלכיאור: בכל זאת יש לנו הבטחה של המנכ"ל שתוך שבוע ימים ימונה.

אבשלום וילן: אל תיפול בפח, משום שבועדת הכספים הבטיחו תוך שבועיים לגמור את התקציב, ושמעת, למשרד עדיין יש השגות, ואני תשע שנים עוסק בתקציב הזה ואומר לך בדיוק מהם ההשגות.

אבשלום וילן: אתה ועדה ציבורית, תפקידנו לפקח, אתה לא הרבה פעמים שמעת אותי כל כך בוטה, אני בדרך כלל הרבה יותר רגוע, אני אומר לך את זה לא במקרה, יש פה משחק פוליטי ציני על חורבנו של הספורט הישראלי והבעיה מה שסביר לך עורך דין ברק, היא איננה בהכנות לאולימפיאדה, היא בקבוצות למטה, בקבוצות הנמוכות.

אבשלום וילן: אני אגלה לך עוד משהו לפרוטוקול, ביום שיש היושב ראש, לפני שנגמר התאריך, חתם בכל אופן לאפשר את החמצן לשבועות הקרובים שיהיה לקבוצות, אבל ההבטחה של שבוע, אז לא יהיה יושב ראש, ויחכו עד לרגע האחרון ושוב תהיה הבעיה.

אבשלום וילן: לכן אני אומר לך, שאנחנו, עם כל הכבוד, מכבדים את המנכ"ל אבל אנחנו דורשים לראות תוצאות.

אבשלום וילן: והשבוע הזה יכול להימשך שבועיים ואולי שר האוצר ירצה בכל אופן, ויהיה איזה דיל פוליטי בין השרים, ששר הספורט ירצה תמורת איזה סכום כסף במקום אחר.

אבשלום וילן: כל מה שאני אומר לך זה מתוך ידיעה פנימית מה הולך שם.

אבשלום וילן: ואני אומר לך, אנחנו כועדה צריכים להפסיק את הסגנון הזה.

מיכאל מלכיאור: אני מציע שנקבל מספר החלטות פה.

מיכאל מלכיאור: אני באמת חושב, יכול להיות, אני מכיר את הנושא, אני מודה ומתוודה, הרבה פחות מחבר הכנסת אבו וילן, אבל נראה לי שיש פה דברים ותהליכים שהם לא ראויים שהיו בתהליך הזה.

מיכאל מלכיאור: ולכן אני מציע שנגיד ככה, קודם כל שהוועדה רואה בחומרה את העובדה שאין יושב ראש כפי שמתחייב למועצה להסדר הימורים בספורט.

מיכאל מלכיאור: דבר שעלול לגרום לנזק לספורט הישראלי ולכן אנחנו בהחלט מקבלים את דבריו של המנכ"ל כהתחייבות בפני הוועדה שבתוך שבוע ימים יהיה יושב ראש שיאושר על ידי כל מי שצריך לאשר, שזה כולל גם את שר האוצר וכולל את ועדת שפניץ, אנחנו רושמים לפנינו, מקבלים את זה שתוך שבוע ימים יהיה יושב ראש חדש למועצה.

מיכאל מלכיאור: אנחנו גם קוראים למועצה למנות מיידית מנכ"ל ראוי, ואנחנו קוראים גם למשרד לאשר את המינויים שצריכים לאשר על פי חוק.

מיכאל מלכיאור: כמו כן אנחנו קוראים לשר להביא את התקציב של המועצה לאישור ועדת הכספים כפי שהתחייב השר וכפי שועדת הכספים החליטה.

מיכאל מלכיאור: אני מבין שעל זה אין מחלוקת שהחליטה.

מיכאל מלכיאור: חייבים להביא את זה מיידית לאישור של ועדת הכספים כדי שזה לא יעכב את המימון של הספורט שזה בכל זאת המטרה של כל העניין.

יצחק זיו: מה יקרה אם לא?

מיכאל מלכיאור: אני לא מעלה על דעתי אם לא, אני מכיר את דוקטור רוזן כאיש הגון וראוי, לפחות פה בועדה הוא עמד במה שהבטיח.

אבשלום וילן: הרי אנחנו, דוקטור רוזן וגל אנשים טובים.

אבשלום וילן: הבעיה היא שבדך כלל השר לא בדיוק מחשיב את לוח הזמנים שועדות הכנסת קובעות בתור פיקוח פרלמנטארי.

אבשלום וילן: ולכן אני אומר, אם לא יהיה פה פיקוח פרלמנטארי, תאר לך, יושב ראש הוועד האולימפי, לא מאושר מתרגילי כבוד, תבין מה קורה פה, איפה אנחנו עומדים, אנחנו נותנים לזה יד.

אבשלום וילן: אני חושב שאתה צריך לומר במפורש את המשפט האחרון שאמרתי, שאם הדברים לא יתבצעו, הוועדה רואה להשתמש בכל הסמכויות, לא פירטתי, אנחנו יודעים מצוין מה זה שאנחנו רוצים.

אבשלום וילן: ואני מפה הולך ליו"ר ועדת הכספים כדי לתאם את זה עמו, זה פשוט זלזול בכנסת.

אבשלום וילן: אני מקווה שזה יונח היום או מחר על שולחנה של הכנסת, מאה עשרים חברי המליאה רואים את זה.

מיכאל מלכיאור: כל החלטה שלנו מונחת על שולחנה של הכנסת.

אבשלום וילן: אני יודע, אבל הם מוכרחים להעביר לשר את החומרה שאנחנו רואים את הדברים.

מיכאל מלכיאור: בסדר גמור.

יואב רוזן: יש לי את היכולת להתחייב בשמו של שר המדע, התרבות והספורט שאני מנכ"ל המשרד, אבל לא בשמו של שר האוצר.

מיכאל מלכיאור: אני מציע ככה, מאחר ואתה לוקח אחריות רק על המשרד שלנו, אנחנו רוצים במבחן התוצאות, אז נוסיף להחלטה הזאת שאם אכן הדברים לא נעשים כפי שהובטח לנו פה מסביב לשולחן, הוועדה הזאת תתכנס ואכן תנקוט בכל האמצעים העומדים לרשותה של הוועדה כדי לדאוג למנהל תקין וכדי לדאוג לכל ההתחייבות שלנו כלפי הספורט במדינת ישראל ואגודות הספורט במדינת ישראל.

מיכאל מלכיאור: בסדר, זה מקובל על ידי כל חברי הוועדה?

מיכאל מלכיאור: אני מודה לכולכם.